Lähtöauto, sen taakse kerääntyviä hevosia, yleisöä ja Vermon katsomorakennusFinlandia-ajon lähtö keväällä 2019
**Vermon ravirata** on Espoon Leppävaarassa sijaitseva Helsingin ravirata. Se on Suomen keskusravirata, jonka viikoittainen kilpailupäivä on muiden pohjoismaisten pääratojen tapaan keskiviikko. Vermon ravirata aloitti toimintansa joulukuussa 1977. Sen omistaa Vermon Ravirata Oy, jonka suurin osakkeenomistaja on Helsingin Keskusraviseura ry.

Vuonna 2013 Vermossa järjestettiin yhteensä 67 ravit. Joka keskiviikko ovat ohjelmassa Toto65-ravit ja lauantaisia Toto75-kilpailuja oli vuonna 2013 yhteensä seitsemän. Vermon raviradan merkittävin ravitapahtuma on vuodesta 1980 lähtien ajettu kansainvälinen Finlandia-ajo. Lisäksi ohjelmassa on useita muita vuosittaisia suurkilpailuja. Ravitapahtumien ohella Vermossa järjestetään joka vuosi muun muassa Kansallinen poninäyttely.

Historia
--------

Vermo on Oulunkylän ja Käpylän raviratojen jälkeen Helsingin kolmas ravirata. Suunnittelu aloitettiin 1970-luvun alkupuoliskolla, kun Käpylän raviradan viereen alettiin rakentaa Helsingin Messukeskusta, jonka alle osa sen alueesta jäi. Yksi Vermon raviradan syntyyn keskeisesti vaikuttaneista hahmoista oli professori Erkki Rajakoski, joka myös toimi Vermon Ravirata Oy:n ensimmäisenä puheenjohtajana. Hän kuitenkin menehtyi sairauskohtaukseen vajaat puoli vuotta ennen uuden ravikeskuksen valmistumista. Ravirata päätettiin rakentaa entiselle Mäkkylän upseerivirkatalon niitylle, josta ravirataosakeyhtiö vuokrasi noin 20 hehtaarin suuruisen maa-alueen. Osa radan huoltoalueesta sijaitsee Ison Huopalahden entisen kaatopaikan alueella.

Ensimmäiset ravikilpailut Vermossa järjestettiin 27. joulukuuta 1977. Yleisöllä oli ensimmäisiin raveihin vapaa pääsy ja ne ajettiin ilman ennakkomainontaa, koska tarkoituksena oli "koeajaa" henkilökuntaa ja tekniikkaa varsinaisia avajaisraveja varten. Mainonnan puuttumisesta huolimatta paikalle tuli yleisöä tuhatmäärin. Teknisiltä ongelmiltakaan ei vältytty, vaan kahden ensimmäisen lähdön totopeli jouduttiin mitätöimään tietokonevikojen vuoksi. Ensimmäisen Vermossa ajetun ravilähdön voitti Seppo Sarkolan ohjastama kolmevuotias tamma Adrienne. Virallisesti ravirata avasi porttinsa 31. joulukuuta 1977 järjestetyissä avajaisraveissa, joissa pidettiin myös asiaan liittyvät juhlallisuudet. 

Helsingin kaupunki ilmoitti lokakuussa 2022 ettei se tule jatkamaan omistamansa raviradan maa-alueen vuonna 2030 päättyvää vuokrasopimusta Vermon Ravirata Oy:n kanssa.

Rakennukset ja toiminnot
------------------------

Vermon raviradan kolmikerroksisen päärakennuksen on suunnitellut arkkitehti Risto Manérus. Katsomossa on yhteensä noin 2 000 istumapaikkaa ja se käsittää 480 hengelle tarkoitetun ravintola Ravillan. Lisäksi katsomorakennuksessa on kolme baaria sekä kaksi kahvilaa. Kesäaikana yleisöä palvelee myös terassiravintola. Vermon tiloissa on raviradan oman toimiston lisäksi Suomen Ravivalmentajat ry:n toimisto.

Vermon varikkoalueella toimii kahvila, hevostarvikemyymälä sekä hevosklinikka. Valmennustoimintaa Vermossa harjoittavat muun muassa Pekka Korpi, sekä Pertti Puikkonen. Raviradan vieressä sijaitsevalle entisen betoniaseman tontille on ollut suunnitelmissa kaavoittaa ratsastuskeskus.

Vermon suurkilpailut
--------------------

Vermon ja HIFK:n yhteinen Raviliiga-kimppahevonen Mascate Match voitti Suuren Suomalaisen Derbyn vuonna 2020 Pekka Korven ohjastamana.
* Arvid Åvallin Tammaderby
* Erkki Rajakoski Memorial
* Erkon Pokaali
* Espoon palkinto
* Finlandia-ajo
* Glenn Kosmos Memorial
* Helsinki-ajo
* Käpylä Grand Prix
* Lämminveristen Suomen mestaruus
* Suuri Suomalainen Derby
* Tawaststjernan muistoajo
* Tähtisprintteri
* Vermon katsomorakennuksen sisääntulon puoleinen päätyUudenmaan Upein

Lähteet
-------

1. ↑  Tukia, Ari: Italian tähti loisti, suosikit sammuivat – "Aikamoinen hevonen" *Ilta-Sanomat*.  1.5.2022. Viitattu 17.5.2022.
2. ↑  Vermon Ravirata Oy. (Arkistoitu – Internet Archive) Viitattu 10.3.2013.
3. ↑  Suomen Hippoksen kilpailukalenteri. Viitattu 10.3.2013.
4. ↑  Vermon ravien käsiohjelma 14.11.1998. Viitattu 25.10.2012.
5. ↑  Lausunto Etelä-Suomen aluehallintavirastolle ja kaupunginhallitukselle Iso-Huopalahden vanhan kaatopaikan kunnostuksesta Pitäjämäellä *hel.fi*.  2011.  Arkistoitu 28.2.2014. Viitattu 6.12.2011.
6. ↑  Ravien historiaa - 1970-luku Vermon Ravirata Oy.  Arkistoitu 13.6.2011. Viitattu 11.7.2011.
7. ↑  Suomen pääraviradalla arvuutellaan nyt, mitä käy, kun Helsinki ei uusi vuokrasopimusta *Yle Uutiset*.  17.10.2022. Viitattu 17.10.2022.
8. 1 2  Espoon kotikaupunkipolut, Perkkaa–Vermo. (Arkistoitu – Internet Archive) Viitattu 10.3.2013.
9. ↑  Vermon Ravirata Oy, Vermon ravintolat. (Arkistoitu – Internet Archive) Viitattu 10.3.2013.
10. 1 2  Vermon Ravirata Oy, Muut palvelut. (Arkistoitu – Internet Archive) Viitattu 10.3.2013.
11. ↑  Vermon Ravirata Oy, Valmentajat. (Arkistoitu – Internet Archive) Viitattu 10.3.2013.

### Huomiot

1. ↑  Kilometriaika ilman minuuttia merkitsevää ykköstä. Merkintä "a" tarkoittaa autolähtöä.

CommonsCommons
Wikimedia Commonsissa on kuvia tai muita tiedostoja aiheesta **Vermon ravirata**.